Psalmi.
36.
Načelniku pevačkom. Sluge Gospodnjeg Davida. Bezakoniku je bezbožna reč u srcu; nema straha Božijeg pred očima njegovim. 
Ali laže sebi u oči, mesto da prizna svoje bezakonje i omrzne na nj. 
Reči su usta njegovih nepravda i lukavstvo, neće da se opameti da tvori dobro. 
Bezakonje smišlja na postelji svojoj, stoji na putu rđavom, zlo mu nije mrsko. 
Gospode! Do neba je milost Tvoja, i istina Tvoja do oblaka. 
Pravda je Tvoja kao gore Božije, sudovi Tvoji bezdana velika; ljude i stoku Ti čuvaš, Gospode! 
Kako je dragocena milost Tvoja, Bože! Sinovi ljudski u senu krila Tvojih ne boje se. 
Hrane se od izobila doma Tvog, i iz potoka sladosti svojih Ti ih napajaš. 
Jer je u Tebe izvor životu, Tvojom svetlošću vidimo svetlost. 
Raširi milost svoju na one koji Te znaju, i pravdu svoju na dobra srca. 
Ne daj da stane na mene noga ohola, i ruka bezbožnička da me zaljulja. 
Onamo neka padnu koji čine bezakonje, neka se stropoštaju i ne mogu ustati. 
